An bungang hinog pwedeng kakanon dai na nag'aging luto o pwede man pritoson. An prinitos kaini inaapod nang baduya. Kun hilaw alagad medyo hubal na, pwede man ining gibohon linubak. Ini parati nangyayari kun an batag na may bunga kaini napupukan huli sa bagyo. An  burak kan sabang batag na inaapod puso, ginugulay sa Asya asin sinasalak sa mga iba-iba pang luto arog kan kare-kare, sinagang, o berdura sa karne o sira na sinabawan. An inalang na bu'kad kan puso saro man na rekado asin ini inaapod na kinsamsay.